**Important de reținut**

Boala inflamatorie pelvină reprezintă o inflamaţie a uterului şi/ sau a trompelor uterine.

Este determinată frecvent de infecții cu transmitere sexuală (ITS).

Boala inflamatorie pelvină există chiar şi în cazul unor teste de screening negative pentru boli transmisibile pe cale sexuală.

Tratamentul este uşor de urmat.

În cazul în care nu se urmează un tratament pentru BIP pot apărea probleme serioase de sănătate pe termen lung.

**Ce este boala inflamatorie pelvină (BIP)?**

* Boala inflamatorie pelvină reprezintă o inflamaţie a uterului şi/ sau a trompelor uterine.
* Este în general determinată de o infecţie bacteriană care se extinde de la nivelul colului uterin spre uter si trompele uterine.
* BIP poate fi cauzata de o larga varietate de factori infectiosi, parte dintre acestia fiind transmisi prin contact sexual.

**Cum apare boala inflamatorie pelvină?**

* Este mai frecventă la femeile tinere.
* La 25% din paciente apare ca urmare a netratării unei infecții cu transmitere sexuală, în special gonoree sau infecţia cu *Chlamydia trachomatis*, care se extinde de la nivelul colului uterin spre uter şi trompele uterine.
* Poate fi cauzată şi de o infecţie bacteriană ce se extinde de la nivelul altor regiuni ale corpului (exemplu: apendicita).
* Poate apărea şi în urma unei intervenţii chirurgicale, când un instrument chirurgical este trecut prin colul uterin până în uter (exemplu: după o întrerupere de sarcină sau în cazul montării unui dispozitiv intrauterin).

**Care sunt simptomele bolii inflamatorii pelvine?**

* Unele femei cu BIP nu prezintă simptome.
* Majoritatea femeilor au simptome ușoare care pot include următoarele:
	+ durere sau disconfort în partea inferioară a abdomenului;
	+ dureri în timpul contactului sexual;
	+ sângerări între ciclurile menstruale sau menstruații mai abundente;
	+ sângerări în urma contactului sexual;
	+ modificări ale culorii sau mirosului sau cantității de secreţie vaginală.
* O mică parte a pacientelor poate prezenta o formă gravă a BIP, asociind în acest caz febră înaltă, greaţă, stare de vomă şi dureri abdominale severe. În aceste cazuri este obligatorie adresarea către medic.

**Sunt necesare anumite teste de laborator?**

* În cazul în care sunt prezente simptome care pot sugera o boală inflamatorie pelvină, (BIP) este necesară adresarea către medicul specialist dermato-venerolog.
* BIP poate fi diagnosticată luând în calcul simptomele, rezultatul examinării pelvine şi al testării pentru infecții cu transmitere sexuală. BIP poate fi prezentă chiar şi în cazul unei testări negative pentru infecții cu transmitere sexuală.
* În eventualitatea în care pacienta prezintă o boală inflamatorie pelvină, sunt necesare testările pentru infecţie cu *Chlamydia trachomatis*, gonoree, mycoplasma şi alte boli cu transmitere sexuală precum trichomoniază, infecţie HIV, sifilis, pentru că pot fi prezente concomitent mai multe asemenea boli.
* Doctorul sau o asistentă specializată va prelua o mostră de secreţie de la nivelul vaginului sau al colului uterin, pe care o va trimite la laborator pentru testare pentru *Chlamydia trachomatis* sau gonoree.
* Ar trebui efectuat un test de sarcină

**Care este tratamentul pentru boala inflamatorie pelvină?**

* Este importantă instituirea timpurie a tratamentului pentru BIP, întrucât infecţia netratată poate determina complicaţii majore.
* Tratamentul standard presupune administrarea de 2 sau 3 antibiotice, pe cale orală sau injectabil, pe o perioadă de până la 14 zile.
* Se poate asocia tratamentul cu ibuprofen sau paracetamol pentru ameliorarea durerilor.
* Dacă simptomele sunt mai severe, repausul la pat poate fi util și, ocazional, poate fi necesar să fiți internată

**Este contraindicată activitatea sexuală?**

* Pe durata prezentei unei BIP si a tratamentului pentru acesta NU se recomanda contactul sexual, chiar si cu prezervativ, fiind de preferat ca ambii parteneri sa fi terminat tratamentul si toate simptomele sa fie remise.

**Care sunt posibilele complicații ale bolii inflamatorii pelvine?**

Dacă tratamentul este întârziat, BIP poate cauza probleme grave de sănătate precum:

* formarea unui abces pelvin
* dureri recurente, de lungă durată, în zona pelvină în până la 1/3 din paciente;
* scăderea fertilităţii sau infertilitate (nu reprezintă o complicaţie în cazul primului episod de BIP, mai ales in cazurile corect tratate). Riscul creşte cu fiecare episod nou de boală.
* sarcină ectopică (o afecţiune gravă în care fătul se formează în afara uterului).

**BIP și sarcina**

* Boala inflamatorie pelvina nu este frecventa in timpul sarcinii, însă, atunci când apare, simptomele sunt de obicei mai accentuate si este foarte probabil sa fie necesara internarea in spital

**Este necesară informarea partenerului?**

* In cazul in care suferiti de o BIP, este esenţial ca partenerul/partenera sexual(ă) actual(ă) să fie informate / informaţi despre infecţia identificată şi să fie testate/testaţi pentru gonoree și *Chlamydia trachomatis* şi tratate/trataţi.
* Această acţiune este necesară pentru ca pacientul să nu se reinfecteze şi de asemenea pentru ca partenerele/partenerii pacientului să nu dezvolte complicaţii.

**Ajutor sau alte informații**

* Dacă se suspectează o boală cu transmitere sexuală, se recomandă adresarea către medicul de familie sau un medic dermato-venerolog

Versiunea în limba română - Clinica 2 Dermatologie – Spitalul Clinic Colentina

Dr. Gabriel Gurguta

Dr. Andrei Tanasov

Prof. Dr. George-Sorin Ţiplica